Bino bibadde ku kyalo Lwadda A e Matugga mu Ggombolola y’e Gombe mu disitulikiti y’e Wakiso, Joseph Walusimbi 32 bwe yeekumyeko omuliro n’afa oluvannyuma lw’abooluganda lwe okumugoba mu kazigo mw’abadde asula.
Walusimbi abadde asula mu kamu ku buzigo kitaabwe, omugenzi Emmanuel Kaweesa ke yamulekera wabula abooluganda lwe ne batandika okumugobaganya nga bagamba nti alina okuvaamu bagupangise basobole okufunamu ssente.
Walusimbi yabadde agenze kukuba bbulooka ze n’asanga nga oluggi baluggyeemu nga n’eddirisa balyasizza.
Abadde tannafa asoose kugamba nga muganda we Aron Zawedde bw’amumazeeko emirembe ekintu ekimuggye mu mbeera.
Asoose kwambala essaati mukaaga ne jaketi bbiri n’empale ssatu ne yeeyiwako amafuta ga petulooli ne yeekumako omuliro, abatuuze abalabye ng’ayaka bbo badduse buddusi.
Wabula Zawedde, omugenzi gw’alumirizza okumugoba mu nnyumba abyegaanyi n’agamba nti tewali buzibu bubaddewo n’agamba nti abadde anywa enjaga nga kirabika y’emutabudde obwongo n’asalawo okwetta.
Poliisi okuva e Matugga nga ekulembeddwa akulira ebikwekweto ku poliisi e Matugga, Henry Bagoza yazze ne batwala omulambo mu ddwaaliro e Mulago ng’okunoonyereza bwe kugenda mu maaso.
lug_Latn lug_Latn lug_Latn lug_Latn lug_Latn lug_Latn lug_Latn